# Dolors Genovès i Morales

Maria Dolors Genovès i Morales (Barcelona, 17 de setembre de 1954 - 5 de juliol de 2022) va ser una periodista i historiadora catalana que va residir a Premià de Dalt des de la dècada del 1980.

## Biografia

Es llicencià en Ciències de la Informació i Filosofia i Lletres i a la Universitat Autònoma de Barcelona i en Filologia Catalana a la Universitat de Barcelona. Va formar part de Televisió de Catalunya (TVC) des dels seus inicis, el 1984, on esdevingué directora de documentals històrics el 1992 i hi va treballar fins que es va jubilar, el 2015.
Els seus documentals a TVC van destacar per no defugir temes polèmics, com l'assassinat d'Andreu Nin (Operació Nikolai, 1992), pel qual va rebre el Premi Ajoblanco a l'Audàcia', el 1993, o l'afusellament de Manuel Carrasco i Formiguera a Sumaríssim 477, que va provocar accions legals dels descendents de Carles Trias i que acabaren amb una sentència favorable del Tribunal Constitucional d'Espanya. També va dirigir Adéu Espanya? del 2010, que continuaria el 2013 amb Hola Europa!.
Es va doctorar en Humanitats i Comunicació per la Universitat Ramon Llull, també fou professora de l'assignatura Documental de Creació, directora dels treballs de final de grau a la facultat de Comunicació Blanquerna i membre del consell de redacció de la revista Trípodos del mateix centre universitari.

## Reconeixements

Va obtenir alguns premis, com el Primer Premi Cinema-Rescat a la millor utilització d'imatges d'arxiu per a Chomón, Barcelona, el 2002, i el Premi a la millor producció per a Roig i negre en el Primer Festival Internacional Memorimage de Reus (2006).
El 2019 fou premiada amb el Premi a la Trajectòria Professional, en el marc dels Premis de Comunicació No Sexista que concedeix l'Associació de Dones Periodistes de Catalunya (ADPC).

## Obres
### Llibres

* Les Barcelones de Porcioles. Edicions Proa. Barcelona, 2005

### Documentals

* Dalí (TVC, 1985)
* In memoriam (TVC, 1986)
* Operació Nikolai (TVC, 1992)
* 1968 (TVC,1993)
* L'or de Moscou (TVC, 1994)
* Sumaríssim 477 (TVC, 1994)
* 4 dies de novembre (TVC, 1995)
* Després del diluvi (TVC, 1995)
* Cambó (TVC, 1996)
* Cuba, siempre fidelísima (TVC, 1998)
* Sapientíssims (TVC, 2000)
* Chomón (TVC, 2001)
* Joan March, els negocis de la guerra (TVC, 2003)
* Els viatges de Mona Lisa (La Productora/TVC, 2003)
* Abecedari Porcioles (TVC, 2004)
* Roig i Negre (TVC, 2006)
* Entre el jou i l'espasa (TVC, 2007)
* Topografia de la memòria (TVC/La Productora, 2008)
* Adéu, Espanya? (TVC/Brutal Media 2010)
* Hola, Europa! (TVC/Brutal Media 2013)
* Déu, amb accent (2014)

## Referències

* 1 2 3 «S'ha mort la periodista i historiadora Dolors Genovès». Vilaweb. [Consulta: 6 juliol 2022].
* ↑ «Mor la periodista Dolors Genovès als 67 anys», 05-07-2022. [Consulta: 6 juliol 2022].
* ↑ «Muere a los 67 años la periodista e historiadora Dolors Genovès» (en castellà). EFE, 05-07-2022. [Consulta: 6 juliol 2022].
* 1 2 3 4 5 Gutiérrez, Àlex. «Mor Dolors Genovès, documentalista tenaç i fonamental en la història de TV3». Ara, 05-07-2022. [Consulta: 6 juliol 2022].
* 1 2 3 4 5 6 7 8 9 10 11 12 13 «Donesdigital». [Consulta: 6 juliol 2022].
* 1 2 3 4 «Mor als 67 anys la periodista i historiadora Dolors Genovès». 324.cat, 05-07-2022. [Consulta: 6 juliol 2022].
* ↑ «Maria Dolors Genovès, premiada en els Premis de Comunicació No Sexista». VeuaAnoia.cat, 15-11-2019. [Consulta: 24 juliol 2020].
* ↑ «Pilar Aymerich, María Escario y Maria Dolors Genovès, Premios de Comunicación No Sexista de la ADPC». La Vanguardia, 14-11-2019.
* ↑ «Rahola, colpida per la mort de Dolors Genovès: "Gran persona i excel·lent periodista. Gràcies"». El Nacional, 06-07-2022. [Consulta: 6 juliol 2022].
* ↑ «M. Dolors Genovès: “Entre les religions hi ha ganes de comunicar"». Catalunya Religió, 22-12-2014. [Consulta: 6 juliol 2022].

## Enllaços externs

* Institut d'Estudis Catalans: Currículum de M. Dolors Genovès Morales Arxivat 2012-03-09 a Wayback Machine.
* Operació Nikolai a YouTube
* Sumaríssim 477